En bilist mistede tidlig tirsdag morgen herredømmet over sin bil og kørte af ukendt grund over i den modsatte vejbane, hvor en modkørende bilist forsøgte at undvige. Det oplyser Nordjyllands Politi. Det hele skete omkring klokken 05:30 ved Brønderslev C på Jerslevvej ved motorvejsafkørslen. Den modkørende bilist  blev skubbet af vejen, imens bilisten fortsatte cirka 200-300 meter, før han også kørte af vejen og endte i en brink. - Bilen, der blev skubbet af vejen, fik kun materiel skade, og der skete ikke noget med bilisten, men den anden bil kørte galt. Bilisten og passageren blev kørt på Hjørring Sygehus, og hvor store kvæstelserne er, ved vi ikke, siger vagtchef ved Nordjyllands Politi, Poul Badsberg. Da det ikke umiddelbart var muligt for politiet at fastlægge, hvem der havde været fører af bilen, blev der udtaget blodprøver af begge.

Referat:
To personer er kørt på sygehuset efter en ulykke på Jerslevvej ved motorvejsafkørslen ved Brønderslev.